WSPOMNIYNIA O MOIM OJCU
Niy jedyn roz w moich opowiadaniach wspominalach mojego Papy, ale tak richtig o Nim zech jeszcze niy osprawiala.
Bol to stary Bergmon, kery na grubie przerobiol prawie colke zycie. Jak poszol na pynzyjo, to niy wiedziol, co robic z czasym, toz sie smykol do zogrody, dopatrywol swinki, dwoch barankow i rasowego kundla Bolka, kerym bardzo przol. Baranki szczigly mu trowa we zogrodzie, toz niy musiol siyc, ale miol tam wiela szpasu z tom gowiedziom.
Gospodarzol tyz w doma. Bardzo rod warzol i zawodzol Mamie w kuchni. Dycki jak kucharzol to narobiol takego marasu, ze Mama musiala colko kuchnia pucowac ze zoklym i meblami wloncznie. Ale jak niy miol nic do roboty, to bol zmierzly, beztoz Mama dala mu pokoj, bo niy musiala warzyc.
Wspominom, jak Papa kisiol zur. Przodzi kupowol u gospodorza zyto, kere czimol w szmacianym miechu wele pieca, coby niy splesnialo. Potym wyciongol taki ekstra mlynek, kery przikryncol do stola kuchynnego, odsul trocha ziorkow, tela, coby styklo na zur do nos wszystkich, wsul te ziorka do mlynka i pomalu krynciol kurblom. Z drugi strony podstawiol blaszano miska, do kery lecialy pomelone ziorka, czyli szrotka. Coby zakisic zur, to trza bolo miec nociastek, ale Papa dycki zostawiol trocha z ostatniego kiszynio w glinioku, do kerego wsul swiyzo zmelono szrotka, dodol knoublauchu i letnij wody, przikrol szmatkom, okrynciol jom dookola gorka sznurkom, coby niy zjechala, ze dwa, trzi razy na dziyn pofyrlol fyrlokym w tym gorku i…pora dni niyskorzy jedli my smakowity zur, kery Papa osobiscie uwarzol. Co tyz tam dryny niy bolo! Zeskworzono szpyrka z cebulkom, duzo wusztu, ku tymu bratkartofle a kto chciol to se jeszcze mog wciepnonc uwarzone na twardo jajco.
Ludzieee! Jak tyn zur smakowol, tego niy idzie opisac! Taki zur poradziol uwarzyc yno moj Papa.
Abo jak przirzondzol hekele. Tak richtig niy wiym, co procz harynkow, warzonych na twardo jajec i cebule bolo dryny, ale pamiyntom, ze przodzi moczol te harynki we wodzie. Potym siedziol przi stole, zdziyrol z nich skora i wyciongol grzbiet i osci. Potym wszystko przepusciol bez maszynka do miynsa i…na dugo nom to niy styklo, bo wszyscy sie na te hekele ciepli.
Czasym robiol moj Papa harynki we oleju ze cebulom i we smietonce. To tyz fest wszystkim smakowalo. Tak jak do hekele, przodzi moczol te harynki we wodzie, potym zdziyrol z nich skora i wyciongol grzbiet i osci, a czyste polowki pokrol na male konski. Potym narychtowol dwie krauzy. Polowa wciep do jedny, a drugo polowa do drugij krauzy. Potym jedne harynki polol smietonkom, a do drugich dodol cebula i olyj. Na drugi dziyn mieli my obiod, jakego nojwiynszy bogocz moze pozowiscic!
Papa kurzol fajfka, a tyton kupowol w lisciach, kere boly juz fest suche. Moj bracik zmajstrowol mu taki wichajster do siekanio tych lisci, co wyglondol trocha jak gilotyna. Jak zawrza oczy to widza Papy , jakby to bolo terozki, jak stoi przi stole schylony i sieko tyn tyton. Potym biere tako blaszano pucinka, otwiyro dekel i suje tyn posiekany tyton rajn, potym palcami ugnioto, coby wiyncy wlazlo, zas dosypuje i jak juz jest polno, to zawiyro i stowio na byfyju na wiyrchu. Potym siodo na stolku, reszta tytoniu wcisko do fajfki, zapolo i delektuje sie jego smakym. Jaaa…Papa sie delektowol, a my wszyscy uciekali z kuchnie, taki to bol smrod!
Na obrozku jest moj Papa, jego ojciec a moj opa Mateusz, jego siostra i moje dwa braciki. Opa kurzy fajfka, kero potym erbnol moj Papa, a terozki wisi u mojego bracika Hanzlika na scianie, bo Hanzlik niy kurzy, ale ta pamiontka jest bezcynno. Na drugim widzicie „Legitymacja Emeryta” od mojego Papy.
Barbara Matusiewicz
pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn